b'\n_START_ARTICLE_\nLydia Scheuermann-Hodak\n_START_PARAGRAPH_\nLydia Scheuermann-Hodak, hrvatska knji\xc5\xbeevnica, dramati\xc4\x8darka, pripovjeda\xc4\x8dica, auktorica kazali\xc5\xa1nih komada, kratkih pri\xc4\x8da i romanopisac iz Osijeka.\n_START_SECTION_\n\xc5\xbdivotopis\n_START_PARAGRAPH_\nRodila se je u Srijemu. Odrasla je na pustari Vrbiku, u rasko\xc5\xa1nom parku, uz muljevitu Vuku. Pustarski krajobrazi koje je pro\xc5\xbeivjela u djetinjstvu, stara seoska \xc5\xa1kola u Laslovu ostavile su traga na njenom stvarateljstvu. _NEWLINE_Uspjeh je postigla monodramom Slike Marijine koja je izvedena do svibnja 2016. u dvadesetak dr\xc5\xbeava na desetak jezika, u brojnim kazali\xc5\xa1tima i na festivalima. U SAD je uvr\xc5\xa1tena u mnoge kolegije drama na tamo\xc5\xa1njim sveu\xc4\x8dili\xc5\xa1tima. Kazali\xc5\xa1ni komadi Lydije Scheuermann-Hodak prevedeni su, izvedeni ili izdani na vi\xc5\xa1e jezika: na arapskom, engleskom, farsiju, francuskom, mad\xc5\xbearskom, njema\xc4\x8dkom, rumunjskom, ruskom i \xc5\xa1panjolskom jeziku. _NEWLINE_Auktorica je romana Zmija oko vrata. Preveden je na na njema\xc4\x8dki i mad\xc5\xbearski, te je objavljen i u zvu\xc4\x8dnom izdanju za biblioteku slijepih. Napisala je na njema\xc4\x8dkom djelo \xc5\xbdena u svilenoj ko\xc5\xa1ulji, a u auktorskom prijevodu na hrvatski._NEWLINE_Oku\xc5\xa1ala se i u kratkim pri\xc4\x8dama. Objavila je zbirku Frezije. Filmskoj je umjetnosti podarila scenarij za cjelove\xc4\x8dernji film Korak po korak._NEWLINE_Za kratku pri\xc4\x8du Pustara\xc5\xa1ki \xc4\x87o\xc5\xa1ak dobila je 1. nagradu Dubravko Horvati\xc4\x87 za 2015. godinu. Djelo sa\xc5\xbeima motive iz djetinjstva i \xc5\xbeivota na pustari i uklapa hrvatsku slavonsku pri\xc4\x8du gotovo cijeloga 20. stolje\xc4\x87a, "koju svojim razornim djelovanjem nisu mogli uni\xc5\xa1titi ni bolj\xc5\xa1evi\xc4\x8dka revolucija, ni lokalni skojevci, ali ni velikosrpska agresija. Pustara je u ovoj pri\xc4\x8di stjeci\xc5\xa1te razli\xc4\x8ditih etni\xc4\x8dkih skupina koje, sljubiv\xc5\xa1i se sa hraniteljicom zemljom, njezinim plodovima i vrijednostima postupno iskristaliziraju dana\xc5\xa1nju hrvatsku naciju. \xc4\x8cak i onda kad pustara stjecajem okolnosti zaraste, njezini je privr\xc5\xbeenici ne napu\xc5\xa1taju, naime oni je svojim povratkom o\xc5\xbeivotvoruju. Ako nikako druk\xc4\x8dije, onda bar u proznoj pripovjeda\xc4\x8dkoj formi." (Obrazlo\xc5\xbeenje Prosudbenoga povjerenstva za nagradu \xe2\x80\x9cDubravko Horvati\xc4\x87\xe2\x80\x9d za prozu)'